Fix-xhur li ġejjin se jidħlu fis-seħħ inizjattivi maħsuba li jindirizzaw il-problema tad-dijabete fost il-Maltin. Dawn jinkludu apparat ġdid f’xi ċentri tas-saħħa u mediċini ġodda li jingħataw mill-Gvern. L-inizjattivi ser isiru fl-isfond li qed titfassal strateġija nazzjonali li se titħabbar f’Novembru li ġej biex tikkumbatti d-dijabete. Madwar 10 fil-mija tal-Maltin ibatu mid-dijabete. Din ir-rata ta’ Maltin hija fost l-għola fl-Unjoni Ewropea, u hija iktar mid-doppju tal-medja Ewropea. Għalhekk l-Gvern se jimplimenta numru ta’ inizjattivi biex inaqqas l-inċidenza tad-dijabete f’pajjiżna li kif spjega l-Professur Stephen Fava, Kap tad-Dipartiment tad-Dijabete fl-Isptar Mater Dei, hija l-kagun ta’ bosta kumplikazzjonijiet medici fl-għajnejn, fis-saqajn, fin-nervituri, mard tal-qalb u anke l-kliewi. Il-Professur Fava qal li filfatt nofs in-nies bi problemi fil-kliewi jbatu bid-dijabete. Żied jgħid li ħafna mill-każi tad-dijebete jistgħu jiġu evitati b’dieta Mediterranja u bl-eżerċizzju fiżiku. Is-Segretarju Parlamentari għas-Saħħa Chris Fearne qal lil tvm.com.mt li mix-xahar id-dieħel se jiġi nstallat apparat ġdid tal-għajnejn fiċ-Ċentri tas-Saħħa tal-Mosta u l-Floriana. L-istrips li jkejlu iz-zokkor fid-demm ser jingħataw bla limitu lill-pazjenti li għandhom inqas minn 18-il sena. Żied li se titfassal strateġija nazzjonali li se tiġbor il-miżuri kollha flimkien, se jiżdiedu l-mediċini ġodda għad-dijabete u se jsir kors mal-Università biex’ dieticians’ ikunu jistgħu jagħtu servizz aħjar. L-Assoċjazzjoni Maltija kontra d-Dijabete kellha reazzjoni pożittiva għal dawn il-miżuri. Għalkemm qed issir konsultazzjoni mal-għaqdiet mhux governattivi, professjonisti u persuni milquta mid-dijabete, l-istrategija ser tkun miftuha għall-konsultazzjoni pubblika wara titħabbar fil-Jum Dinji tad-Dijabete.